stanford-oval/wikipedia huggingface dataset:
Selim Savonius

Selim Wilhelm Savonius (16. tammikuuta 1885 Vaasa – 21. huhtikuuta 1965) oli suomalainen yliarkkitehti.
Savoniuksen vanhemmat olivat eversti Selim Viktor Savonius (1840–1910) ja Eloise Wilhelmiina Natalia Wolff. Hän pääsi ylioppilaaksi 1903 ja valmistui arkkitehdiksi 1908. Savonius oli yleisten rakennusten ylihallituksen ylimääräisenä arkkitehtinä vuodesta 1910 ja vt. 1. arkkitehtinä vuodesta 1929. Hänestä tuli rakennushallituksen apulaisarkkitehti 1937, toimistoarkkitehti 1937 ja yliarkkitehti 1945.
Savonius oli standardisoimislautakunnan jäsen 1925–1948 ja Suomen kreikkalais-katolisen kirkkokunnan jälleenrakennustoimikunnan jäsen vuodesta 1950.
Selim Savoniuksen suunnittelutöitä

Tampereen postitalo, 1927 (yhdessä Yrjö Sadeniemen kanssa)
Turun postitalo, 1932
Vuoksenniskan posti- ja poliisitalo, 1938 (Martti Välikankaan kanssa)
Heinolan opettajaseminaarin mallikoulu, 1939
Profeetta Elian kirkko, Lieksa 1960 (yhdessä ylidiakoni Leo Kasangon kanssa)
Heinolan seminaarin funktionalistinen uusi rakennus (1939, vasemmalla) oli Selim Savoniuksen ja kolmen muun arkkitehdin suunnittelema.
Selim Sorthan

Selim Sanfrid Sorthan (29. toukokuuta 1871 Turku – 11. tammikuuta 1951 Hirvensalmi) oli suomalainen ruotsin kielellä kirjoittanut runoilija.
Sorthanin vanhemmat olivat turkkuri Otto Wilhelm Sorthan ja Lovisa Josefina Rosendal. Hän pääsi ylioppilaaksi Turun lyseosta 1891. Sorthan toimi valokuvaajana Turussa ja Naantalissa. Hän oli viimeksi Naantalin matkailutoimiston johtajana.
Teoksia

Dikter. Åbo 1903
Riisitauti

| Riisitauti |
| --- | --- |
 Vakava riisitauti.
Luokitus
ICD-10:  E55
ICD-9:  268
Tautitietokanta:  9351
MedlinePlus:  000344
Huom!:  Tämä artikkeli tarjoaa vain yleistä tietoa aiheesta. Wikipedia ei anna lääketieteellistä neuvontaa.
Riisitauti on ihmisvauvoilla ja -lapsilla ilmenevä D-vitamiinien, kalsiumin tai fosforin puutostauti. Sen pääoireita ovat luiden pehmeneminen, taipuminen kehonpainon alla, murtumaherkkyys, kasvun hidastuminen ja luiden kasvulevyjen leveneminen. Taudissa voi myös ilmetä muun muassa alavatsan turpoamista ja hypokalsemiaa. Hoitamaton riisitauti voi johtaa kuolemaan. Riisitauti on Suomessa harvinainen sairaus.
Riisitauti johtuu useimmin D-vitamiinipuutoksesta. Sen ohella riisitautitapauksissa kalsiumin saanti voi olla vähäistä ja tämä pahentaa tautia. Pelkkä kalsiumin puutos voi aiheuttaa riisitaudin, mutta vain hyvin harvoin. Pelkkä fosforin puutos voi johtaa riisitautiin, mutta tällöin syynä on useimmin geneettinen sairaus, joka lisää fosfaattien poistumista kehosta virtsaan. Vain harvoin syy fosforipuutokseen on liian vähäinen fosforin saanti ruuasta.
Luu koostuu pääosin kalsiumin fosfaattisuoloista. D-vitamiinit ovat muiden hormonien ohella tärkeä osa kalsiumin ja fosfaattien aineenvaihduntaa. Näiden vaikutusten takia D-vitamiinin, kalsiumin tai fosforin puutos johtaa näkyvimmin luihin kohdistuvaan riisitautiin. Aikuisilla näiden aineiden puutoksesta johtuvaa tilaa kutsutaan riisitaudin sijaan osteomalasiaksi, joka on oireiltaan osin samankaltainen kuin riisitauti.
Riisitauti voi ihmisten lisäksi ilmetä monilla muilla eläinlajeilla ravinnepuutosten tai geneettisten syiden takia.
Luokittelu ja syyt

Riisitauti voidaan jakaa kalsiopeniseen ja fosfopeniseen riisitautiin. Kalsiopenisessa muodossa ilmenee kalsiumin puutos ja hypokalsemia. Fosfopenisessa muodossa ilmenee fosforin puutos ja hypofosfatemia. Vaihtoehtoisesti riisitauti jaetaan ravintoperäisiin ja ravintoon liittymättömiin muotoihin.
Kalsiopenista riisitautia aiheuttaa yleensä D-vitamiinipuutos ja usein yhdessä alhaisen kalsiumin saannin kanssa. D-vitamiinipuutokselle altistavat monet tekijät. Näitä ovat muun muassa ihon liian vähäinen Auringon säteilylle altistuminen, keskosuus (D-vitamiinia ei ole ehtinyt siirtyä tarpeeksi istukan kautta sikiön kehoon), raskaana olevan äidin D-vitamiinipuutos tai ravinnollinen puutos, kuten yksinomainen rintaruokinta jos imettäjä potee D-vitamiinipuutosta. Äidinmaidonkorvikkeisiin taas on yleensä lisätty tarpeeksi D-vitamiinia. Pelkkä kalsiumin puutos voi myös johtaa kalsiopeniseen riisitautiin. Tämä on kuitenkin harvinaista ja vaatii vakavan kalsiumin puutoksen, joka johtuu alhaisesta kalsiumin saannista ja/tai jostakin kalsiumin suolistollisesta imeytymishäiriöstä. Kalsiumin imeytymistä estävät muun muassa fytaatit (katso antiravintoaine).
Fosfopenista riisitautia aiheuttaa yleensä liiallinen fosfaattien poistuminen virtsaan ja usein syy on geneettinen. Fosforin puutos ravinnossa on harvinainen aiheuttaja. Poistumisen syy voi muun muassa olla Fanconin oireyhtymä, Dent-oireyhtymä, X-kromosomaalinen hypofosfatemia, autosomissa dominantisti periytyvä hypofosfateeminen riisitauti (ADHR) ja autosomissa resessiivisesti periytyvä hypofosfateeminen riisitauti (ARHR).
Oireet > Luusto

Riisitautia potevalla vauvalla aukileiden sulkeutuminen hidastuu. Terveillä etuaukile on sulkeutunut 18 kuukauden ikäisenä ja okkipitaaliaukile 3-kuukautisena. Vauvalla kallon luut voivat olla pehmentyneet ja niihin voi tulla murtumia. Taudissa myös maitohampaiden puhkeamien voi myöhästyä ja hammaskiille voi olla alikehittynyt. Kylkiluiden ja kylkiruston väliset liitokset voivat olla laajentuneet. Ranteiden ja polvien kasvulevyt voivat olla leventyneet. Kyynärluut, värttinäluut, sääriluut ja reisiluut voivat pehmentyä ja taipua. Voi myös ilmetä kyttyräselkäisyyttä tai skolioosia.
Luuston epämuodostumat riippuvat iästä. Vauvoilla käsivarret ovat taipuneet eniten. Seisomaan pystyvillä pikkulapsilla jalkojen luut ovat taipuneet kehonpainon takia eniten ja ne ovat kaarella. Vanhemmilla lapsilla jalkojen luut voivat olla likimain suorat, mutta ne ovat polvien kohdalta taipuneet aiheuttaen pihtipolvet (genu valgum) tai länkisääret (genu varum).
Oireet > Muut

Riisitautia potevalla lapsella voi ilmetä muun muassa kipuja, ärtymystä, liikkumiseen vaikuttavia motorisia kehityshäiriöitä, pituuskasvun hidastumista, alavatsan turpoamista (sillä sisäelimet siirtyvät kohti keskiruumiin alaosaa), kipua välttelevä eli antalginen kävelytapa, parestesiaa ja alttius saada infektioita. Eritoten alle 1-vuotiailla ilmenee usein hypokalsemiasta johtuvia kouristuskohtauksia. Lisäksi voi ilmetä lihasheikkoutta. Lantion luut voivat epämuodostua ja tehdä myöhemmin synnytyskanavasta synnytykseen liian ahtaan. Raskaus voi siksi olla vaarallista sikiölle ja äidille.
Vakava riisitauti voi aiheuttaa kuoleman. Siinä ilmenevä hypokalsemia voi esimerkiksi johtaa rytmihäiriöihin ja sydänhalvaukseen.
Toteaminen

Riisitautia voidaan epäillä oireiden, ruokavalion ja lääkintähistorian perusteella. Sairashistoria tulee myös huomioida ja D-vitamiinien toimintaa mahdollisesti heikentäviä sairauksia ovat muun muassa suoliston imeytymishäiriöt, munuaisten vajaatoiminta ja maksan vajaatoiminta.
Diagnoosi voidaan varmentaa laboratoriotutkimuksin. Röntgenkuvissa havaitaan usein luuston kasvulevyjen leventymistä eritoten ranteiden ja polvien kohdalla muiden oireet-osiossa kuvattujen poikkeamien lisäksi.
Parathormonin (PTH) tuotto on usein kohonnut kalsiopenisessa riisitaudissa, muttei yleensä fosfopenisessa.
Verestä voidaan ehkä havaita hypokalsemia kalsiopenisessa riisitaudissa, muttei välttämättä varhaisvaiheessa tätä kompensoivan kasvaneen PTH:n tuoton takia. Hypofosfatemia havaitaan usein fosfopenisessa sekä kalsiopenisessa riisitaudissa.
Veriseerumin alkalisen fosfataasin aktiivisuus on kalsiopenista ja fosfopenista riisitautia potevilla usein kohonnut, muttei aina. Normaali aktiivisuus on 500 IU per litra seerumia (IU/l) vastasyntyneillä ja 1 000 IU/l alle 9-vuotiailla.
Jos litrassa veriplasmaa tai veriseerumia on alle 50 nanomoolia (nmol/l) 25-hydoksyloitua D-vitamiinia eli 25(OH)D:tä (kalsidiolia ja erkalsidiolia), pidetään tätä Suomessa puutteellisena pitoisuutena. Selkeästi oireileva D-vitamiinipuutoksesta johtuva riisitauti kuitenkin ilmenee usein vasta alle 25 nmol/l pitoisuudessa. 1,25-hydroksyloituja D-vitamiineja eli 1,25(OH)2D:itä, kuten kalsitriolia, ei voida käyttää puutoksen toteamiseen. Niiden pitoisuus laskee vasta kun puutos on hyvin vakava. Lisäksi niiden matala pitoisuus liittyy pikemminkin munuaisten vajaatoimintaa, kuin riisitautiin.
Luusta voidaan ottaa koeapala (biopsia), josta tehtyjen havaintojen perusteella voidaan suurella varmuudella todeta riisitauti. Biopsia tehdään vain harvoin, sillä se on invasiivinen ja muut laboratoriokokeet sekä oireiden tarkastelu yleensä riittävät riisitaudin toteamiseen.
Hoito

Riisitaudissa joskus ilmeneviä hypokalsemiasta johtuvia kouristuksia hoidetaan antamalla kalsiumsuoloja laskimoon infuusiona – aluksi hitaasti, sitten nopeammin. Selkeään ja vakavaan hypokalsemiaan, joka ei parane kyllin nopeasti, voidaan lisäksi antaa alfakalsidiolia 0.06–0.1 milligrammaa per kehonpainokilo suun kautta tai laskimoon, kunnes veriseerumin kalsiumpitoisuus on 2 millimoolia per litra. Oireettomaan hypokalsemiaan kalsiumia annetaan suun kautta.
Suun kautta annetaan suositusten mukaisesti D-vitamiineja. Samalla annetaan kuukauden ajan ylimääräistä D-vitamiinia 2 000 IU per vuorokausi. Tämä annos vastaa esimerkiksi 50 µg kolekalsiferolia. Jos hoidon toteutumisesta on epävarmuutta, voidaan D-vitamiinia vaihtoehtoisesti antaa 200 000 IU kolme kertaa muutaman tunnin välein samana päivänä suun kautta. Tämän jälkeen D-vitamiinin annossa pidetään kolmen kuukauden tauko.
Yleisyys

Riisitauti on nykyään Suomessa harvinainen. Tauti on yleisin tietyissä Lähi-idän, Aasian ja Afrikan maissa. Esimerkkejä maista, joissa tauti on erityisen yleinen, ovat muun muassa Kiina, Mongolia, Intia, Qatar, Saudi-Arabia, Niger, Kenia, Kongo ja Malawi. Taudin yleisyyden on näissä maissa tutkimuksesta, ikäryhmästä ja maasta riippuen arvioitu olevan vauvoilla noin 5–40 %.
Sanan alkuperä

Sana riisitauti ei tule viljelykasvina käytetyn riisin nimestä. Kasvin nimi tulee latinan kielen sanasta Oryza. Riisitauti tulee venäjän kielen sanasta gryz, joka tarkoittaa venäjäksi muun muassa vatsakipua tai vatsan pöhötystä.tarvitaan parempi lähde Sana on myös samankaltainen kuin lyydin kielen sana griiza.
1745 kirjoitetussa Suomalaisen Sana-Lugun Coetus -kirjassa riisi on tarkoittanut riuduttavaa suolistosairautta (lat. morbus intestina consumens), muttei riisitautia. Taas ainakin jo 1840- tai 1860-luvulla Suomessa riisitauti tunnettiin nimillä riisi, iso riisi ja Englannin tauti, muttei suoraan nimellä riisitauti. Esimerkiksi 1838 kirjoittamassaan tekstissä Elias Lönnrot kuvaili riisitaudin oireita ja hoitoa käyttäen taudista nimeä riisi ja Englannin tauti. Teksti julkaistiin Suomalaisen talonpojan koti-lääkäri -kirjan 1. painoksen esipuheessa. Sanan riisi merkitys on kuitenkin vaihdellut. 1800-luvun Suomessa sanaa riisi on paikoin käytetty synonyyminä risataudista. Yleisemmin käytetyssä merkityksessään risatauti kuitenkin tiettävästi tarkoitti tuberkuloosia.
Joidenkin kasvien nimet juontuvat riisitaudista, sillä niitä on aiemmin Suomessa pyritty käyttämään taudin hoitoon. Tästä esimerkki on näsiä, jota sanotaan myös riidenmarjaksi ja Kymenlaakson, Varsinais- ja Pohjois-Suomen murteissa riisimarjaksi. Myös riidenliekoa on joskus käytetty riisitaudin lääkinnässä. Mitään riisitaudin parantavaa vaikutusta näillä kasveilla ei ole.
Aiheesta muualla

Wikimedia Commonsissa on kuvia tai muita tiedostoja aiheesta .
Röntgenkuva riisitautia potevan rintakehästä. Kuvassa näkyvät kylkiluiden ja kylkiruston liitosten laajentumat.
Röntgenkuva riisitautia potevan kämmenistä ja leventyneistä ranteista.
Seikkailuhetki

| Seikkailuhetki> Adventure Time |
| --- | --- |
Tyyli:  animaatio seikkailukertomus komedia tieteisfiktio fantasia
Kestoaika:  11 minuuttia
Luoja(t):  Pendleton Ward
Pääosissa:  Jeremy Shada John DiMaggio Hynden Walch Olivia Olson Tom Kenny
Alkuperämaa:   Yhdysvallat  Ruotsi
Alkuperäiskieli:  englanti ruotsi korea saksa
Verkko:   Cartoon Network  Yle TV2
Esitetty:  5. huhtikuuta 2010 – 3. syyskuuta 2018
Tuotantokausia:  10
Jaksoja:  283
Tuotanto
Tuottaja(t):  Kelly Crews Pendleton Ward
Vastaava(t) tuottaja(t):  Pendleton Ward Eric Homan Derek Drymon Fred Seibert
Ohjaaja(t):  Larry Leichliter Hugo Morales Pendleton Ward
Käsikirjoittaja(t):  Pendleton Ward Patrick McHale Adam Muto Tim McKeon Merriwether  Steve Little Thurop Van Orman Kent Osborne Mark Banker
Tuotantoyhtiö(t):  Frederator Studios Cartoon Network Studios
Aiheesta muualla
Virallinen sivusto
IMDb 
Seikkailuhetki (engl. Adventure Time) on yhdysvaltalainen piirrossarja, joka kertoo Finn-ihmisen ja hänen parhaan kaverinsa Jake-koiran seikkailuista post-apokalyptisessa Ooon maassa. Sarjan on luonut Pendleton Ward ja tuottanut Cartoon Network Studios. Seikkailuhetken lähetys alkoi Cartoon Networkilla 5. huhtikuuta 2010.
Juoni

Finn ja Jake asuvat post-apokalyptisessa Ooon maassa ("Land of Ooo") noin tuhat vuotta "Suuren Sienisodan" jälkeen. Sarjassa seurataan heidän seikkailujaan siellä ja kanssakäymistä muiden avainhahmojen kanssa, joista tärkeimmät ovat Princess Bubblegum, The Ice King ja Marceline. Matkoillaan Finn ja Jake kohtaavat hirviöitä ja vaaroja, joita vastaan he taistelevat.
Hahmot

Sarjan protagonisti Finn ("Finn the Human", pilotjaksossa "Pen") on nuori ihmispoika, joka rakastaa seikkailuja ja sankaritekoja. Hän on hyvin energinen ja omaa vahvat moraalit. Hänellä on päässään valkoinen hattu, joka peittää hänen pitkät kullankeltaiset hiuksensa.
Jake ("Jake the Dog") on Finnin paras kaveri ja toinen sarjan päähenkilöistä. Hän on 28-vuotias ("taikakoiran" vuosissa) koira, joka taikavoimiensa avulla pystyy muuttamaan muotoaan. Hänen muodonmuutoskykynsä on avuksi monissa Finnin ja Jaken seikkailujen käänteissä.
Prinsessa Purukumi ("Princess Bubblegum", "PB"), on Karkkikuningaskunnan ("Candy Kingdom") valtias. Hän on nörttimäinen ja esiintyykin usein kaikenlaisten tieteellisten tutkimusten parissa.
Jääkuningas ("The Ice King") on sarjan antagonisti. Jääkuninkaalla on tapana kidnapata prinsessoja aikomuksenaan pakottaa heidät naimaan hänet. Hänellä on päässään taikakruunu, joka antaa hänelle jäädytysvoimat.
Vampyyrikuningatar Marceline ("Marceline the Vampire Queen") on vampyyri, joka ei juo verta vaan syö punaista väriä. Hän on matkustellut Ooon maassa vuosisatoja, mikä on tehnyt hänestä villin huimapään.
Beemo ("BMO") on elävä pelikonsoli, joka asuu Finnin ja Jaken kanssa.
Möykkyavaruuden prinsessa ("Lumpy Space Princess", "LSP") on eräänlainen leijuva violetti pilvi, jolla on aina nihkeä asenne kaikkeen.
Neiti Sadesarvinen ("Lady Rainicorn") on sateenkaarta muistuttava lentävä yksisarvinen, joka puhuu sarjassa ainoastaan koreaa. Hän on parisuhteessa Jaken kanssa ja heillä on yhteisiä poikasia.
Muutamassa jaksossa esitetään myös hahmojen sukupuolikäänteiset versiot, joissa päähenkilöt ovat nimeltään "Fionna" ja "Cake".
Ääninäyttelijät

| 0 | 1 | 2 |
| --- | --- | --- |
|  Jeremy Shada    | … |  Finn the Human   |
|  John DiMaggio   | … |  Jake the Dog   |
|  Tom Kenny   | … |  The Ice King   |
|  Hynden Walch   | … |  Princess Bubblegum   |
|  Olivia Olson   | … |  Marceline the Vampire Queen   |
|     | … |     |
Suomenkieliset ääninäyttelijät

| 0 | 1 | 2 |
| --- | --- | --- |
|  Aksu Palmén   | … |  Finn   |
|  Petri Hanttu   | … |  Jake   |
|  Rauno Ahonen ja Arto Nieminen   | … |  Jääkuningas   |
|  Heljä Heikkinen   | … |  Prinsessa Purukumi   |
|  Raili Raitala   | … |  Marceline   |
|     | … |     |
Vastaanotto

Seikkailuhetki sai heti alkuun hyvän vastaanoton ja se on ollut katsojamenestys Cartoon Networkilla. Sarjan ensinäytöstä seurasi noin 2,5 miljoonaa katsojaa huhtikuussa 2010, ja marraskuussa 2012 jaksoilla oli keskimäärin 3,3 miljoonaa katsojaa. Sarja on saanut positiivisia arvosteluja myös kriitikoilta ja siitä on muodostunut kultti-ilmiö teini-ikäisten ja aikuisten joukossa Yhdysvalloissa. Seikkailuhetki on saanut suosiota niin lasten kuin aikuisten joukossa, "joita vetää puoleensa sarjan hupsu huumori, mielikuvitukselliset tarinat sekä rikkaasti kansoitettu maailma".
Tšonharinsalmi

Satelliittikuva Tšonharinsalmesta
Tšonharinsalmi tai Tšongarinsalmi (ukr. Чонгарська протока, ven. Чонгарский пролив) on Syvašinlahdessa oleva kapea salmi Ukrainassa. Salmi erottaa Krimin niemimaan itäosan mantereesta ja jakaa Syvašin vesialueen läntiseen ja itäiseen osaan.
Mantereelta kuroutuvan Tšonharinniemen ja Krimin väliin jää 300 metriä[lähde? ] leveä matala salmi, jonka yli on rakennettu silta. Salmi on hyvä kulkureitti Krimille, minkä vuoksi sen äärellä on taisteltu Ukrainan itsenäisyyssodassa, toisessa maailmansodassa ja Ukrainan sodassa.
Uusi Jerusalem (yhteisö)

Uusi Jerusalem oli August Nordenskiöldin vuonna 1792 perustama ihanneyhteisö Sierra Leonessa. Kyseessä oli ensimmäinen suomalaisen perustama ihanneyhteisö. Luonteeltaan se oli uskonnollinen. Yhtenä tavoitteena oli myös perustaa vapautuneille orjille oma vapaavaltio sekä rahan vallasta vapaa oleva yhteiskunta.
Nordenskiöldin kerrotaan olevan sairas jo ennen Sierra Leoniin lähtöä. Hän matkasi kullan ja timanttien perässä rannikolta sisämaahan rahoittaakseen utopiansa. Tarinat rikkauksista olivat kuitenkin liioiteltuja. Lisäksi Nordenskiöld joutui vaikeuksiin orjavastaisten aatteidensa takia, koska ne olivat uhka paikallisille orjakauppialle ja heimoille. Nordenskiöld palasi sittemmin rannikolle. Utopia ei kovasta yrityksestä lähtenyt nousuun ja Nordenskiöld kuoli varsin pian tämän jälkeen Sierra Leonessa.
Rolland Courbis

| 0 | 1 | 2 |
| --- | --- | --- |

Henkilötiedot
Koko nimi: Rolland Courbis
Syntymäaika: 12. elokuuta 1953 (ikä 71)
Syntymäpaikka: Marseille, Bouches-du-Rhône, Ranska
Pituus: 180cm
Seura
Seura: –
Tehtävä: Päävalmentaja
Seurat
| Vuodet | Seura | O (M) |
| 1971–1972 1972–1973 1973–1974 1974–1977 1977–1982 1982–1985 |  Olympique Marseille  AC Ajaccio  Olympiakos FC  FC Sochaux  AS Monaco  Sporting Toulon Var | 3 (0) 26 (–)   102 (–) 155 (4) 51 (–) |
Maajoukkue
| 1982–1988 |  Ranskan maajoukkue | 8(?) |
Valmennusura
1986–1990 1991–1992 1992–1994 1994–1995 1996–1997 1997–1999 2000–2001 2001–2003 2003 2004 2004–2006 2007–2009 2012 2012 2012–2013 2013–2015 2016 2019:  Sporting Toulon Var  US Marseille Endoume  Girondins de Bordeaux  Toulouse FC  Girondins de Bordeaux  Olympique Marseille  RC Lens  AC Ajaccio  Al-Wahda FC  FK Alania Vladikavkaz  AC Ajaccio  Montpellier HSC  FC Sion  Nigerin maajoukkue  USM Alger  Montpellier HSC  Stade Rennais  SM Caen(apuv.)
 Seurajoukkueuran tilastot kattavat vain kansalliset sarjat.
Rolland Courbis (s. 12. elokuuta 1953) on ranskalainen jalkapallovalmentaja ja entinen pelaaja.
Ura pelaajana

Courbis aloitti peliuransa Olympique de Marseillen joukkueessa 1972. Hän pelasi joukkueen paidassa kuitenkin vain kolme ottelua ennen siitymistään korsikalaisseura AC Ajaccioon, josta hän 1973 siirtyi Olympiakosiin. Kreikkalaisseurassa Courbis voitti maan mestaruuden, mutta palasi mestaruuskauden jälkeen takaisin Ranskaan ja FC Sochaux’n riveihin. Lopullisen läpimurtonsa Courbis teki Ranskan liigakentillä vasta siirryttyään AS Monacoon 1977. Courbis pelasi viiden vuoden aikana 155 ottelua monacolaisten paidassa ja teki niissä neljä maalia. Courbis voitti kaksi Ranskan mestaruutta ja yhden cupin pelatessaan AS Monacossa. Courbis lopetti uransa 1985 Sporting Toulon Varin joukkueessa.
Ura pelaajana > Saavutukset pelaajana

Kreikan mestaruus: 1974
Ranskan mestaruus: 1978, 1982
Coupe de France: 1980
Ura valmentajana

Courbis'n värikkään ja mittavan valmentajauran suurimmat saavutukset ovat loppuottelupaikat UEFA Cupissa 1999 ja Coupe de la Liguessä 1997. Hän on valmentanut Ranskan lisäksi Arabiemiraateissa ja Venäjällä. Huhtikuusta 2007 Courbis siirtyi Ligue 2:ssa pelaavan Montpellier HSC:tä. Kaksi kautta hän teki määrätietoista työtä seurassa ja kausi 2008/09 huipentui Ligue 2:den kakkossijaan ja nousuun pääsarjatasolle. Kauden jälkeen Courbis kuitenkin ilmoitti jättävänsä tehtävät seurassa.
Huhtikuussa 2012 Courbis palasi lyhyeksi aikaa valmennustehtäviin sveitsiläisen kriiseura FC Sionin peräsimeen. Courbis luotsasi seuraa vain yhdessä ottelussa, kunnes jätti tehtävänsä seuran epäselvän taloustilanteen vuoksi.  Sion-pestinsä jälkeen Courbis jatkoi uraansa Nigerin maajoukkueen päävalmentajana.  Hän sai potkut jo kesäkuussa 2012.
Lokakuun lopulla 2012 Courbis’sta tuli algerialaisen USM Algerin päävalmentaja.  Courbis’n johdolla seura voitti kaudella 2012/13 Algerian cup-mestaruuden sekä Arabian Mestarien liigan. Maan pääsarjassa seura oli viides. Courbis jätti USM Algerin marraskuun alussa 2013.
Joulukuun alussa 2013 Courbis palasi ensimmäistä kertaa vankeustuomionsa jälkeen valmennustehtäviin kotimaahansa tehtyään 2,5-vuotisen sopimuksen Montpellier HSC:n kanssa.  Courbis’n johdolla Montpellier pelastui kaudella 2013/14 niukasti putoamiselta ollen 15:s. Täysi kausi 2014/15 seuran peräsimessä päättyi menestyksekkäämmin seitsemänteen sijaan, mikä oli paras sijoitus sitten mestaruuskauden 2011/12. Kaudella 2015/16 Montpellier on jälleen juuttunut putoamisviivan tuntumaan ja kautta ovat värittäneet seurajohtaja Louis Nicollinin ja Courbis’n huonot välit. Joulun alla 2015 kerrottiin, että Courbis olisi jättämässä seuran ennen vuodenvaihdetta.  Jouluaattona 2015 Courbis ilmoitti jättävänsä seuran.
Tammikuun puolivälissä 2016 Courbis korvasi Philippe Montanierin Stade Rennais’n päävalmentajana.  Hänen johdollaan Rennes paransi peliesityksiään ja nousi liigan tyvipäästä lopulta kahdeksanneksi. Paikka europeleihin kaudelle 2016/17 jäi vain kuuden pisteen päähän. Toukokuussa 2016 kerrottiin, ettei Courbis jatka Rennes’n päävalmentajana kauden jälkeen ja hänet korvaa Christian Gourcuff.
Maaliskuussa 2019 Courbis teki loppukauden mittaisen sopimuksen SM Caenin kanssa. Hänestä tuli Fabien Mercadalin apuvalmentaja pelastamaan seuraa putoamiselta liigasta. Caenin pudottua liigasta Courbis jätti seuran.
Ura valmentajana > Meriitit valmentajana

Arabian Mestarien liiga: 2013
Algerian cup: 2013
Ligue 2:den mestaruus 2002
UEFA Cupin hopeaa 1999
Coupe de la Liguen hopeaa 1997
Vankeustuomio

Syyskuussa 2009 poliisi pidätti Courbis’n kesken Olympique de Marseillen ja Montpellier HSC:n välisen Ligue-ottelun. Courbis tuomittiin lokakuussa 2007 kahdeksi vuodeksi vankilaan taloudellisista epäselvyyksistä Olympique Marseillen siirroista vuosina 1997–99.
Syyskuun lopulla 2009 oikeus passitti Courbis’n suorittamaan tuomiotaan Baumettes’n vankilaan Marseilleen.  Courbis pääsi vankilasta helmikuussa 2010.
Selim Soldan

| Selim Soldan |
| --- | --- |

Henkilötiedot
Syntynyt: 13. tammikuuta 1910 Porvoo
Kuollut: 1. tammikuuta 1971 (60 vuotta) Göteborg, Ruotsi
Kansalaisuus:  suomalainen
Taiteilija
Ala:  taidemaalari
Sadok Selim Soldan (13. tammikuuta 1910 Porvoo – 1. tammikuuta 1971 Göteborg, Ruotsi) oli suomalainen taidemaalari, joka teki pääasiassa henkilö- ja maisemamaalauksia.
Soldanin vanhemmat olivat taidemaalari August Soldan ja Lydia Soldan omaa sukua Leikas. Selim Soldan kävi viisi luokkaa Lahden lyseota ja opiskeli taidealaa Suomen Taideyhdistyksen piirustuskoulussa 1928–1931. Lisäoppia hän hankki opintomatkallaan Pariisiin 1939.
Soldanin teoksia hyväksyttiin ensi kerran taidenäyttelyyn 1933. Hän osallistui Suomen Taiteilijaseuran näyttelyyn 1934–1939, 1942, 1943 ja 1956, jolloin hänet kutsuttiin tapahtumaan. Nuorten näyttelyyn Soldan otti osaa 1939, 1940, 1942, 1943 ja 1945 sekä Ruotsin Göteborgissa järjestettyyn yhteisnäyttelyyn 1939. Soldanin teoksia on valittu Amos Andersonin taidemuseon sekä Gösta Serlachiuksen taidesäätiön ja Alfred Kordelinin säätiön kokoelmiin.
Selim Soldan oli Suomen Taiteilijaseuran, Taidemaalariliiton, Suomen Taidepiirtäjien Liiton, Helsingin Taiteilija-Aseveljien ja Göteborgs Konstnärsklubbenin jäsen sekä Taiteilijain Salongin johtokunnan jäsen. Hän sai useita apurahoja ja palkintoja, kuten Hovingin apurahan 1934, viidennen palkinnon valtion taidekilpailussa 1934, von Beckerin stipendin 1934 ja 1938, Kordelinin matkastipendin 1938, Suomen Taiteilijaseuran Kordelinin apurahan 1939 , toisen palkinnon dukaattikilpailussa 1940 ja ensimmäisen palkinnon dukaattikilpailussa 1942.
Aiheesta muualla

Suomalaisen kuvataiteen bibliografia
Tšornaja retškan metroasema

Tšornaja Retška (ven. Чёрная рéчка) on yksi Pietarin metron asemista. Se avattiin 4. marraskuuta 1982.